รักตัวเองหรือหลงตัวเอง เช็คดูหน่อย เราเป็นคนแบบไหนกันแน่! - CLEO Thailand Online Magazine
รักตัวเองหรือหลงตัวเอง เช็คดูหน่อย เราเป็นคนแบบไหนกันแน่!
รักตัวเอง กับหลงตัวเองต่างกันแค่เส้นบางๆ กั้น เรื่องนี้หลายคนอาจจะเข้าใจผิดไป ลองมารีเช็คตัวเองสักหน่อย สรุปแล้วเรารักตัวเองมากไป หรือกำลังหลงตัวเองกันแน่ เช็คตัวเองดูหน่อย เราเข้าข่ายไหนมากกว่า
การรักตัวเองเป็นสิ่งที่ทุกคน ย้ำว่า ทุกคนควรมี เพราะสุดท้ายไม่ว่าจะต้องสูญเสีย เสียใจหรือโดยใครทำร้าย เราต้องกลับมาอยู่กับตัวเอง และยอมรับในสิ่งที่เราเป็นให้ได้ คนที่รักตัวเองมากๆ มักจะเป็นคนยอมรับในข้อเสียของตัวเอง เมื่อรู้ก็เข้าใจ แล้วยอมรับ แก้ไขในจุดบกพร่อง เพราะอยากเป็นคนที่ดีขึ้นกว่าเดิม พยายามแก้ ไม่ใช่หาข้อดีอื่นๆ มากลบ
รู้ว่าตัวเองมีดี ถึงจะไม่ดีเลิศอะไรมากมาย แต่รู้ว่าตัวเองเป็นคนดี มีดีพอ เพราะเขาจะไม่เอาตัวเองไปเปรียบเทียบกับคนอื่นตั้งแต่ต้น คนที่รักตัวเองคือคนที่รู้ว่าตัวเองเก่งอะไร แล้วมุ่งมั่นทำให้สิ่งที่ตัวเองคาดหวังเกิดขึ้นได้
มีพลังใจเยอะ คนที่รักตัวเองมากๆ จะเป็นคนมีพลังใจเยอะมากกว่าคนอื่นเป็นพิเศษ และมักจะมองโลกในแง่ดี พอคิดดี ก็ดึงดูดในสิ่งที่ดีเข้ามา หรือไม่ว่าต้องเจอกับสถานการณ์เลวร้ายก็สามารถปลอบใจตัวเองได้ ดึงตัวเองกลับมาได้ก่อนที่ตัวเองจะดำดิ่ง และสามารถปลอบใจคนอื่นได้
คนที่รักตัวเอง จะรักคนอื่นได้อย่างจริงใจ คนที่รักตัวเองไม่เคยต้องเสียใจร้องไห้ฟูมฟายเมื่อต้องเลิกรากับคนรัก โดนเพื่อนหักหลัง โดนคนทำร้าย เพราะเขามีเกราะป้องกัน คือมีหัวใจที่หนักแน่นของตัวเองอยู่ เขารู้ว่าไม่มีอะไรทำร้ายตัวเองได้นอกจากตัวเอง นี่คือตัวเรา เราเลือกเอง
คนหลงตัวเองจะต่างกับคนที่รักตัวเองแค่สั้นบางๆ คนหลงตัวเองมักจะเป็นคนที่โยงทุกเรื่องที่คนอื่นกำลังพูดถึงเข้าหาตัวเองได้ตลอด ไม่ว่าจะเป็นเรื่องการทำงาน ความรัก ประสบการณ์ชีวิต การท่องเที่ยว มักจะเสนอแบบพูดโพล่งขึ้นมาทั้งๆ ที่ไม่มีคนถามถึง โดยไม่เปิดโอกาสให้คนอื่นพูด
ฟังคนอื่นไม่ค่อยเป็น จะรู้สึกเบื่อ รำคาญหรือไม่สบายใจทุกครั้งที่ต้องฟังคนอื่นพล่ามเรื่องคนอื่น หรือแม้กระทั่งการพูดคุยกันในกลุ่ม ถามถึงคนนั้นๆ แชร์เรื่องราวประสบการณ์ของคนอื่น ใครได้ดี ประสบความสำเร็จไม่อยากฟัง เพราะทำให้ตัวเองรู้สึกด้อยกว่า
อยากทำให้ทุกคนชอบ ขัดกับความเป็นจริงที่เราไม่สามารถทำให้ทุกคนชอบเราได้ แต่คนที่หลงตัวเอง มักจะพยายามพรีเซ้นท์ตัวเอง ทำทุกอย่างเพื่อให้คนอื่นชอบ อยากให้คนอื่นเห็นว่าเราเก่ง เราดียังไงบ้าง อยากให้ทุกคนคิดถึงตัวเองก่อนเป็นอันดับแรก และอยากได้ยินคำชม
จริงๆ แล้วไม่ผิดเลยที่เราจะอยากให้ทุกคนชอบและอยากทำตัวให้ทุกคนชอบ แต่กับคนที่หลงตัวเอง มักจะพยายามมากไป จนดูล้นๆ เท่านั้นเอง
ทุกอย่าง +1 สมมติว่าเป็นเรื่องการเดินทางท่องเที่ยว คนหนึ่งอาจจะบอกว่า ไปมาแค่หนึ่งประเทศ แต่กับคนหลงตัวเองจะต้องมีการเกทับเล็กน้อย อย่างฉันไปมาแล้วสามหรือมากกว่า (ในกรณีที่อยู่ๆ ก็พูดขึ้นมา เพื่อข่มอีกคน ว่าตัวเองมีมากกว่า) ส่วนมากคนที่หลงตัวเองจะพยายามทำให้ตัวเองมีอะไรที่มากกว่า หรือถ้าหากด้อยกว่าในจุดหนึ่ง ก็จะพยายามหาจุดเด่นของตัวเองเพื่อนำเสนอให้ตัวเองดูน่าสนใจ
ลองรีเช็คตัวเองดูหน่อยว่าตัวเองเข้าข่ายคนที่รักตัวเองหรือคนหลงตัวเองกันแน่ ถึงจะใกล้เคียงแต่ก็ไม่เหมือนกันเลย ให้คำจำกัดความสั้นๆ แล้วกันว่า คนที่รักตัวเอง คือคนที่รักตัวเองและจะรักคนอื่นได้ ส่วนคนที่หลงตัวเอง คือคนที่รักแต่ตัวเองแต่ไม่มีคนอื่นในสายตาเลย โฟกัสที่ตัวเองจนลืมคนรอบข้าง กำลังเป็นคนแบบไหน หรืออยากเป็นคนแบบไหน เราต้องเลือกเองแล้วล่ะ